Ministerstvo zdravotníctva
Slovenskej republiky
číslo: M/ 287/2002

Materiál na rokovanie vlády 
Slovenskej republiky

D o d a t  o k

k návrhu na zmenu gestora úlohy z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike

Materiál sa predkladá:			                      Materiál obsahuje:
ako iniciatívny návrh			 		1. Predkladacia správa

Materiál  predkladá:

Roman Kováč
minister zdravotníctva
Slovenskej republiky

B r a t i s l a v a      3.  mája     2002 

Predkladacia správa

Uznesením vlády Slovenskej republiky č. 943 z  3. októbra 2001 k analýze súčasného stavu starostlivosti a vojnové hroby Slovenskej republiky bola Ministerstvu zdravotníctva Slovenskej republiky uložená úloha B.4 predložiť na rokovanie vlády Slovenskej republiky návrh zákona o pohrebníctve, v ktorom sa ustanoví pôsobnosť obcí a orgánov miestnej štátnej správy aj na úseku vojnových hrobov s termínom do 31. decembra 2002.

Vo vyhláške č. 46/1985 Zb. o postupe pri úmrtí a o pohrebníctve ostali ustanovenia upravujúce pochovávanie, pohrebisko, krematóriá a preprava mŕtvych a ostatkov, ktoré nespadajú do pôsobnosti Ministerstva zdravotníctva Slovenskej republiky.

Vzhľadom na skutočnosť, že rezort zdravotníctva si všetky problémy upravil vo svojich právnych predpisoch, navrhuje zmeniť gestora tejto úlohy z ministra zdravotníctva na ministra vnútra. 

Návrh na zmenu gestora úlohy z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike bol zaslaný na medzirezortné pripomienkové konanie, ktoré sa uskutočnilo v dňoch od 28. januára 2002 do 15. februára 2002,  tridsiatim orgánom podľa rozdeľovníka. Na vedomie bol materiál zaslaný Úradu vlády Slovenskej republiky, Kancelárii prezidenta Slovenskej republiky a Národnej rade Slovenskej republiky. Z pripomienkujúcich orgánov zaslalo súhlasné stanovisko 22, z toho iba Ministerstvo vnútra Slovenskej republiky nesúhlasilo s predloženým návrhom z dôvodu, že „pohrebiská, ich výstavba, zriadenie a spôsoby nakladania s hrobmi sú v priamej ingerencii zdravotníckych zariadení“. 
Pripomienka nemala zásadný charakter, ale z jej obsahu vyplýval nesúhlas s celým materiálom, preto sa postup pri prerokúvaní riadil mechanizmom zásadnej pripomienky. 

Z uvedeného dôvodu sa dňa 27. februára 2002 konalo rokovanie na Ministerstve zdravotníctva Slovenskej republiky so zástupcami Ministerstva vnútra Slovenskej republiky za účelom odstránenia obyčajnej pripomienky, ktorou vyslovili nesúhlas so zmenou gescie. 

Zo záveru rokovania vyplynulo, že uvedená problematika nepatrí do vecnej pôsobnosti Ministerstva vnútra Slovenskej republiky ani do vecnej pôsobnosti Ministerstva zdravotníctva Slovenskej republiky. 

Dňa 10. apríla 2002 sa uskutočnilo rokovanie štátneho tajomníka Ministerstva zdravotníctva Slovenskej republiky MUDr. Mariána Kováčika so štátnym tajomníkom Ministerstva vnútra Slovenskej republiky Ivanom Budiakom a zástupcami Ministerstva obrany Slovenskej republiky ohľadne materiálu - Návrh na zmenu gestora úlohy z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike.
	
Na tomto rokovaní nedošlo k odstráneniu zásadného rozporu medzi Ministerstvom zdravotníctva Slovenskej republiky a Ministerstvom vnútra Slovenskej republiky. Ministerstvo vnútra Slovenskej republiky trvá na tom, že zákon o pohrebníctve nespadá do jeho kompetencie a je názoru, že by ho malo pripraviť Ministerstvo zdravotníctva Slovenskej republiky.

	Na rokovaní ministra zdravotníctva s ministrom vnútra dňa 25. apríla 2002 sa rozpor  nepodarilo odstrániť.

Návrh na zmenu gestora úlohy z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike je v súlade s Ústavou Slovenskej republiky, so zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná. Materiál nemá priamy finančný, ekonomický a environmentálny dopad, ani vplyv na zamestnanosť.